सिरसा में घग्गर डेंजर लेवल से ऊपर; फतेहाबाद में शहर की तरफ बढ़ रहा पानी
हरियाणा में भारी बारिश होने को लेकर फिर मौसम विभाग ने यलो अलर्ट जारी कर दिया है। 4 जिलों पंचकूला, अंबाला, कुरुक्षेत्र और यमुनानगर में भारी बारिश होने की चेतावनी दी गई है। बाढ़ ग्रस्त इलाकों में अब कोई बीमारी या महामारी फैलने का खतरा बढ़ गया है।
हरियाणा में कल 5 जिलों में बारिश होगी। मौसम विभाग के अनुमान के मुताबिक पंचकूला, करनाल, यमुनानगर, कुरूक्षेत्र और कैथल जिलों में गरज-चमक के साथ भारी बारिश होने की आशंका है। राज्य के दक्षिण और दक्षिण पूर्व जिलों के साथ पश्चिम और दक्षिण पश्चिम जिलों में भी मध्यम से हल्की बारिश होने की संभावना जताई गई है।
सिरसा में पंजाब-हरियाणा के भाईचारे की तस्वीर नजर आई है। यहां कालांवाली के पास मत्तड़ गांव के पास घग्गर नदी का बांध कमजोर हो गया। जिसके बाद दोनों राज्यों के किसानों ने मिलकर इसे मजबूत किया।
वहीं राज्य के 2 जिलों में बाढ़ से हालात सुधरे नहीं हैं। सिरसा में घग्गर नदी का जलस्तर लगातार 50 हजार क्यूसेक से ऊपर चल रहा है। ऐसे में सिरसा, रानियां, ऐलनाबाद के साथ-साथ 49 गांव खतरे में है। अब रंगोई नाले ने भी इस खतरे को बढ़ा दिया है। पिछले 24 घंटे में रंगोई नाला छह जगह से टूट चुका है। गांव सिंकदरपुर के पास रंगोई नाला टूटने के बाद नेशनल हाईवे के साथ पानी लग चुका है।
वहीं फतेहाबाद से भी पानी अब सिरसा के गांव में पहुंचने के आसार हैं। ऐसे में 10 गांव प्रशासन ने रडार पर रखे हैं। फतेहाबाद में आई बाढ़ का दायरा लगातार बढ़ता जा रहा है। आज तड़के पानी ने रतिया रोड से होते हुए हांसपुर की तरफ जाने वाले रोड को भी कवर कर लिया। वहीं रात को ही रतिया रोड फ्लाई ओवर के नीचे खेतों में पानी निकासी के लिए बनाए साइफन से शहर की तरफ पानी लीकेज हो गई।
वहीं करनाल में यमुना उफान पर है। नबीपुर और खराजपुर में यमुना से कटाव जारी है। राहत की बात है कि लालूपुरा में अभी तक कटाव नियंत्रण में है। बाढ़ग्रस्त इलाकों में बीमारियों से निपटने के मेडिकल टीमें पहुंच रही हैं।
यहां देखिए बाढ़ से जुड़े अपडेट्स...
दिल्ली से बसों का संचालन शुरू
दिल्ली जाने वाले यात्रियों के लिए अच्छी खबर है। अब फिर से पंजाब, हरियाणा की रोडवेज बसों की सेवा दिल्ली कश्मीरी गेट बस अड्‌डा तक शुरू हो गई है। कश्मीरी गेट बस अड्डा (ISBT) आम लोगों के लिए आज से खुलने जा रहा है। बीते दिनों भारी बारिश और जलभराव के कारण आवाजाही बंद कर दी गई थी।
बाढ़ प्रभावित इलाकों में मेडिकल कैंप लगाए
हालांकि सरकार की ओर से बाढ़ प्रभावित इलाकों में मेडिकल कैंप लगाए गए हैं। अभी तक 605 मेडिकल कैंप सरकार की ओर से संचालित किए जा रहे हैं। सूबे के 12 जिले अंबाला, पंचकूला, यमुनानगर, कुरुक्षेत्र, सिरसा, फतेहाबाद, कैथल, करनाल, पानीपत, सोनीपत, पलवल और फरीदाबाद में बाढ़ आई है। सरकार इसकी घोषणा कर चुकी है।
किस जिले में बाढ़ से कितना नुकसान
12 जिलों में बाढ़ प्रभावित क्षेत्रों की सूची जारी कर दी गई है, जिसके अनुसार अंबाला में सबसे ज्यादा 315 जगहों, कुरूक्षेत्र में 298 जगहों और यमुनानगर में 221 जगहों पर बाढ़ आई है। कैथल जिले में 128 जगहों, फतेहाबाद में 94 जगहों और पंचकूला में 84 जगहों पर बाढ़ ने नुकसान पहुंचाया है। करनाल जिले में 66, फरीदाबाद में 54, पलवल में 32, सोनीपत में 25, सिरसा में 23 और पानीपत में 14 स्थान बाढ़ से प्रभावित घोषित किए गए हैं।
5 दिनों की बारिश ने मचाई तबाही
मानसून सीजन में 8 से 12 जुलाई के दौरान राज्य में 110MM बारिश हुई, जो सामान्य 28.4MM का 387 प्रतिशत है। यमुनानगर में सामान्य बारिश 32.8MM, कुरूक्षेत्र में 32.9MM, पंचकूला में 53MM और अंबाला में 58.5MM होती थी, जबकि इस बार इन चारों जिलों में क्रमशः सामान्य बारिश का 842, 814, 699, 514 प्रतिशत बारिश हुई है। पड़ोसी राज्यों- हिमाचल प्रदेश, उत्तराखंड और पंजाब में भी अत्यधिक भारी वर्षा हुई है। इससे राज्य में बाढ़ जैसी स्थिति पैदा हो गई और सामान्य स्थिति बिगड़ गई।